**Ez az a nap! 2022 - Nagyszabású modern gospel koncert a nemzet stadionjában**

Az Ez az a nap! elnevezésű, eredetileg 2020-ra tervezett kortárs keresztény könnyűzenei esemény 2022. július 23-án kerül megrendezésre a budapesti Puskás Arénában. A különleges alkalomra a több mint húsz éves felekezetközi rendezvénysorozat szervezői több tízezer résztvevőt várnak szerte a Kárpát-medencéből és egész Európából. A találkozó hivatalos himnuszát Molnár Ferenc Caramel szerezte és a stadionban fellépő énekesekkel együtt adja elő: <https://youtu.be/KqVY6toHOXc>

Az ünnepi alkalom kiemelt vendége lesz a **Bethel Music** és a többszörös Grammy-díjas **Michael W. Smith** az Egyesült Államokból, valamint a **Planetshakers Ausztráliából**. Színpadra lép az Egyesült Királyságból **Martin Smith**, **Tim Hughes**, **Graham Kendrick**, **Noel Richards**, a **London Community Gospel Choir** és **Noel Robinson**.

A külföldi előadók mellett a hazai keresztény könnyűzene színe-java is tiszteletét teszi a nemzet új stadionjában. Ott lesz **Pintér Béla**, **Csiszér László**, **Prazsák László**, **Caramel**, **Oláh Gergő**, **Mező Misi,** **Gável András és Gellért**, a **Dics-Suli Band**, a **PZM**, a **Keresztkérdés**, **Hanna**, **Dobner Illés**, a **Golgota Dicsőítés**, a **Crux**, az **Új Forrás**, a **Hidden Kingdom** és a **Hermons**.

A zenei rész mellett számos üzenet, bátorítás és tanúságtétel hangzik majd el, és különböző felekezetekből érkező lelkészek és egyházi vezetők közösen imádkoznak nemzetünkért. A rendezvény végén minden résztvevő egy különleges, díszkötetes Szentírást, az úgynevezett Jézus-Bibliát fogja ajándékba kapni, melyben Jézus szavai pirossal vannak kiemelve.

A Puskás Arénában megrendezésre kerülő koncert a legmodernebb hang-, látvány-, és fénytechnikával fog megvalósulni. A rendezvényre ingyenes buszok és különvonatok indulnak az egész országból. A nehéz helyzetben lévő kárpátaljaiak számára díjmentes belépést biztosítanak a szervezők, és kérik, hogy azok, akik tudnak segíteni a rászorulóknak hozzanak magukkal tartós élelmiszert, amelyet az országosan ismert szeretetszolgálatok fogadnak és továbbítanak. Kapunyitás 12 órakor, a program 13:30-tól 22:00-ig tart. A Puskás Aréna lelátója fedett, védett az esőtől, így az esemény rossz idő esetén is megtartásra kerül. A 2020-as rendezvényre megvásárolt jegyek érvényesek július 23-án! Minden további információ megtalálható a [www.ezazanap.hu](http://www.ezazanap.hu/) honlapon.